تعودنا على أن أغلب الإحتجاجات والوقفات لي كتكون أمام البرلمان هي من أجل طلب شي حاجة، وخلال سنوات رسخ في ذهننا المعطلون ذوي الشهادات أن الإحتجاج أمام البرلمان كيكون من أجل الحق فالخدمة، إلا أن هاد المرة خلق الطلبة الأطباء الإستثناء فكانت وقفتهم الإحتجاجية ضد الخدمة، وهذا فحد ذاتو انجاز كبير تحقق فظل هاد الحكومة وهو يولي يتنظم إحتجاج يرفض فيه الطلبة الخدمة، أييه جايبين هوندا وصونوات ولافتات ومطلبهم هو ماباغينش الخدمة. شحال هادي كان كيتعاطف مواطن الشارع مع المعطلين وكيردد في نفسه مساكن بغاو يخدمو، وهاد المرة مواطن الشارع حار، معرف آش يقول، حيث ماجاياش ديك مساكن مابغاوش يخدموا، هاهي أسيدي الخدمة موجودة وإجبارية من لفوق كاع، أرى غي شكون لي عيخدم، وكما ردد بعضهم في الفايسبوك، ” فين أيامك البصري، إيامات كانو فواسة متحكمين فقطاع الصحة مكان تاواحد كيقد يهدر، ضصرو هاد البراهش”، وكاين العديد على شاكلة هاد التعليقات لي كتحمل فطياتها حقد دفين على أصحاب الوزرة البيضاء. ارث عشرين فبراير لازال حاضرا أمام البرلمان، وقد تجلى اليوم فالهوندا والصونوات وقرائة البيانات المكتوبة مسبقا بلغة نضالية تصعيدية من فوق الهوندا تحت هتافات تلامذة أبقراط، لي كانوا على خلاف مناضلي عشرين فبراير أكثر أناقة وأقل تشعكيكا وعرقا، وبلا مايتشاير من فمهم البزاق أثناء تأدية القسم، معركتهم النضالية كانت واضحة وباينة، ماباغينش يكونوا الحلقة الأضعف لي تدوز عليها الدولة الدكاكة في اطار تسيير عجزها عن تلبية حقوق المواطنين ديالها. حتى لمابعد الوقفة وسماعي عدة أراء لأطبة ولناس آخرين كنت حاير فإينا جيهة نوقف، كتابة الرأي كتطلب التموقف طبعا ماشي مع الحق وانما مع ما نتوهم أنه الجانب الصحيح وفق قناعاتنا و إيديولوجياتنا، بالنسبة ليا كل شيئ جائز أمام الرغبة فعيش حياة أفضل ، لذا بالنسبة ليا طلبة الطب هم على حق إلى رفضوا أنهم يخدموا صحة لمدة عامين فمناطق نائية مافيهاش 3 جي والريزو ، وفنفس الوقت الدولة على حق فتدبير عجزها على توفير أطباء بصالير للمناطق النائية بالإستعانة بطلبة الطب تحت الخدمة الإجبارية بحكم أنها قراتهم لمدة طويلة، وكضريبة للمواطنة فمافيها باس تسد بيهم العجز ديالها في اطار خطة مستقبلية لرفع يدها على هاد القطاع وتطلقوا للخواص يعيشوا ويعيشوا الناس معاهم . من خلال العديد من المداخلات لي سمعت ديال الطلبة، فأغلبهم كان كيركز على التعويض لي كيبلغ 110 درهم فالشهر ولي باقي من شي 78، وكيتخباو من ورا أنهم مارافضينش الخدمة فالقرى النائية ولكن على الأقل تتوفر ليهم شروط العمل والمعدات الطبية وبأنهم يتوظفوا ماشي يسطاجيو ويتلاحو يقلبوا ديك الساعة على خدمة، وهنا كما قال أحدهم غادي يوليو عرضة لإستغلال مول الشكارة وأغلبهم كان كيردد هادشي، وفالمقابل الوزير الوردي لي قبل مايكون سياسي ووزير هو بروفيسور ولد الضومين، كان الرد ديالو منطقي حتى هو ومقنع أكثر من مطالب الطلبة، بالنسبة ليا الى غادي يكون شي احتجاج فراه خاص يديروه المواطنين والأطبة ضد الدولة نظرا للميزانية لي كتخصصها للصحة، وحتى هنا كنكونوا أمام اتكالية شعبوية الأفضل هو خوصصة قطاع الصحة تحت شعار كري تبات شري تنضغ ميزي تداوا، والموشكيل الأعمق من هادشي جاي أصلا من مجانية التعليم لي خلات أي واحد بمجهود معين يقدر يدخل يتلقى تكوين عالي على حساب الدولة ومن بعد يطالبها بتوظيفيه فقط لأنه كان كيحفظ 7 سنوات أو عشرة، وكيعتابر المصروف لي صرفوا عليه واليديه ماكلة وكرا وكتوبة كإستثمار وبحال الى واليديه بليزير منهم فالدولة لي كان خاصها توفر حتى هادشي، وديما فمواجهة الدولة كيتعلل بواليديه لي صرفوا عليه وفاللخر تنكرات ليه الدولة، لاش أسيدي يكملوا واليديك على خيرهم ويديروليك كلينيك خاص، حقا نتا أفضل من بزاف لأنك قريتي ولكن هذا مكايعنيش أن الدولة أو الشعب خاص يكون ممتن ليك على هاد المجهود الفردي من أجل راسك ويعاملك معاملة خاصة لأنك ماقريتيش باش تتطوع تعالج اللاجئين فدارفور، قريتي باش تخدم وتدخل موكا وتعيش مرتاح، ومافيها باس الى الدولة فضعف منها لقاتك غي نتا تسد بيك الخصاص لي عندها من باب رد الجميل ليها، ماتنساش أخي أختي طالب الطب راك قريتي فابور. 
اول احتجاج فالمغرب ضد الخدمة. الوزير منطقي وكلامو معقول والطلبة مطالبهم واضحة ومن حقهم يرفضو